|  |
| --- |
| PRITARTA |
| Klaipėdos miesto savivaldybės |
| tarybos 2017 m. spalio 19 d. |
| sprendimu Nr. T2-233 |

**BUVUSIO POLICIJOS PASTATO (JŪROS G. 1) ĮVEIKLINIMO KONCEPCIJA IR JOS ĮGYVENDINIMO GAIRĖS**

**I SKYRIUS**

**ĮVADAS**

**1. Problematika bei jos sprendimo būdai.**

Klaipėdos miesto savivaldybės kultūros 2017–2030 metų strategijoje (toliau – Kultūros strategija 2030) teigiama, kad siekiant tvaraus miesto vystymosi, kultūra yra efektyvus įrankis, darantis poveikį socialinei, ekonominei miesto raidai, todėl ji gali tapti neatsiejama Klaipėdos miesto vystymosi strategijos dalimi. Kultūra ir menas provokuoja ir priverčia keisti nusistovėjusią gyvenimo tvarką, padeda įsitraukti bendruomenei į miesto gyvenimo ir pokyčių procesus, yra svarbi visapusės miesto kokybės ir proveržio dalis. Kultūra ir menas vaidina svarų vaidmenį, siekiant sukurti išskirtinę, patrauklią aplinką miestiečiams ir verslui. Be to, kultūra ir menas yra svarbus įrankis subalansuotai miesto plėtrai, priemonė, turinti įtakos miesto pokyčiams įvairiose miesto gyvenimo srityse – tiek ekonominėje, tiek socialinėje, tiek demografinėje.

Pastarąjį dešimtmetį miestas susiduria su rimtomis demografinėmis problemomis. Lietuvos statistikos departamento duomenimis, per aštuonerius metus mieste gyventojų sumažėjo 16,82 proc.: 2008 metais Klaipėdos mieste gyveno 183,8 tūkst. gyventojų, o 2016 m. – 152,9 tūkst. Esant tokioms demografinėms tendencijoms, natūraliai mažėja ne tik kultūros ir meno kūrėjų, bet ir kultūros vartotojų skaičius. Prastėjantys demografiniai rodikliai taip pat lemia, kad kultūros ir meno kūrėjai sensta, jie tampa neaktyvūs, mažėja jų socialinis vaidmuo stiprinant ryšius bendruomenės viduje ir skatinant atsivėrimą pasauliui. Be to, kūrybinių organizacijų, kultūros ir meno kūrėjų bendruomenė yra gana uždara ir susiskaldžiusi. Kultūros ir meno kūrėjų lauke dažna tarpsritinė segmentacija, trūksta bendradarbiavimo tarp skirtingų sričių menininkų ir kitų sektorių (švietimo, mokslo, verslo) atstovų, aplinkos, kultūros industrijų.

Miesto kultūros įstaigose ir kultūros paslaugas teikiančiose NVO trūksta aukštos kvalifikacijos viešųjų ryšių ir komunikacijos, taip pat tarptautinių projektų vadybos specialistų, kurie inicijuotų ir rengtų tarptautinės reikšmės kultūros bei meno projektus, pritrauktų papildomą finansavimą iš Lietuvos ir Europos Sąjungos fondų bei programų.

Kūrybinių sumanymų turintis jaunimas – potencialūs ateities pokyčių generatoriai – dažnai stokoja adekvačios pagalbos rengiant ir įgyvendinant įvairius kultūros projektus bei sąlygų savo kūrybiniams sumanymams realizuoti. Kita vertus, trūksta ir paties jaunimo aktyvesnio dalyvavimo kultūros bei meno kūrimo procesuose.

Klaipėdos konkurencingumo didinimo ir ekonominio proveržio galimybių studijoje (toliau – Proveržio studija) ir jos pagrindu rengiamoje Ekonominės plėtros strategijoje taip pat skiriamas ypatingas dėmesys kultūros vaidmeniui ir talentų pritraukimui. Proveržio studijoje teigiama, kad kultūra yra vienas iš pagrindinių miesto patrauklumą skatinančių variklių. Išskirtinių muziejų ir kitų kultūros objektų įrengimas dažnai išnaudojamas kaip galimybė miestui pakeisti savo veidą ir išorinę komunikacinę žinutę. Tokie objektai veikia kaip traukos objektas tiek turistams, tiek vietiniams gyventojams. Kita vertus, artistai ir kiti kūrybiniai žmonės dažnai patys yra turistų traukos objektai. Kultūra neapsiriboja vien lankytinais objektais. Dažnai miestų patrauklumą nulemia gyva kūrybingų žmonių bendruomenė, užpildanti miesto gatves ir teatro sales įvairiais pasirodymais.

Siekiant spręsti čia išvardytas problemas, Kultūros strategija 2030 numato įgyvendinti šias priemones:

* revizuojant esamą miesto kultūros infrastruktūrą Neringos ir Palangos kontekste, konvertuoti pramoninio ir istorinio paveldo teritorijas ir (ar) patalpas arba panaudoti jau turimas erdves, nagrinėti klausimą dėl buvusio policijos pastato ir kitų objektų panaudojimo menininkų rezidencijoms ir kitoms kultūros bei meno reikmėms;
* sukurti svetingumo paslaugų paketą menininkams rezidentams, apimantį patalpas kūrybai, gyvenamąsias patalpas ir rezidentų stipendijas. Tokiu būdu bus siekiama sudaryti sąlygas įgyvendinti savo kūrybinius sumanymus ne tik Klaipėdos menininkams, bet ir kūrėjams iš Lietuvos, Europos ir kitų regionų;
* įkurti mokymo, konsultavimo, kvalifikacijos kėlimo bei gebėjimų ugdymo centrą, kuris veiktų viename iš šiuo metu naudojamos arba ateityje planuojamos sukurti kultūros infrastruktūros objekte. Centro paslaugomis naudotųsi tarptautinio bendradarbiavimo projektus rengiančios ir vykdančios miesto kultūros įstaigos, NVO, kiti kultūros lauko dalyviai bei regiono savivaldybių partneriai;
* įkurti moksleivių ir jaunimo kultūrinių iniciatyvų inkubatorių, kuriame, pasitelkiant mentorius (verslumo įgūdžių turinčius asmenims ir komplekse reziduojančius menininkus), bus globojamos kūrybinės jaunimo iniciatyvos, vykdomi edukaciniai projektai, ugdantys ateities talentų kūrybinį mąstymą bei verslumą. Inkubatoriaus paslaugomis naudotųsi miesto ir visos Lietuvos jaunimas, taip pat tarptautinių mainų projektuose dalyvaujantys asmenys iš užsienio šalių.

Buvęs policijos pastatų kompleksas galėtų realiai prisidėti prie Kultūros strategijos 2030 tikslų įgyvendinimo ir tapti ne tik kūrybos, bet ir bendruomenių susitikimų, edukacijos, tyrimų laboratorijomis, regioninio ir tarptautinio bendradarbiavimo centru, šiuolaikinio meno katalizatoriumi bei prodiuseriu.

**2. Kodėl dabar?**

Buvusio policijos pastato įsigijimą savivaldybės nuosavybėn lemia šios palankios politinės, finansinės, kultūrinės ir bendruomeninės sąlygos:

* Klaipėdos miesto savivaldybės tarybos valdančioji dauguma demonstruoja teigiamą požiūrį į kultūrą ir siekia didinti finansavimą ne tik strateginiame plėtros plane numatytų „minkštųjų“ priemonių įgyvendinimui, bet ir kultūros infrastruktūros objektų modernizavimui bei naujų kūrimui ar pritaikymui (planuojami Viešosios bibliotekos Kauno filialo rekonstrukcija ir Melnragės filialo kapitalinis remontas, Fachverkinės architektūros komplekso tvarkyba, Vasaros koncertų estrados modernizavimas ir naujo bendruomenės centro-bibliotekos statyba pietinėje miesto dalyje ir pan.);
* Kultūros strategijoje 2030 įtvirtintas aiškus miesto valdžios ir bendruomenės susitarimas kokiomis kryptimis turėtų būti plėtojama kultūra artimiausius du dešimtmečius;
* auganti miesto ekonomika didina savivaldybės biudžeto pajamas ir leidžia įgyvendinti ambicingus investicinius projektus kultūros srityje;
* 2022 m. Europos kultūros sostinės (toliau – EKS) paraiškos bei Kultūros strategijos 2030 rengimo metu susiformavęs miesto kultūrinės bendruomenės sutelktumas bei ryžtas čia ir dabar pradėti ateitį nulemsiančius ilgalaikius pokyčius kultūros, švietimo, aukštojo mokslo, ekonomikos ir kitose srityse. Atkreiptinas dėmesys, kad buvusio policijos pastato pritaikymą kultūros reikmėms inicijavo ne savivaldybė, o pati miesto kultūros bei meno kūrėjų bendruomenė;
* Klaipėdos – 2017 m. Lietuvos kultūros sostinės programos įgyvendinimo metu miesto kultūros ir meno kūrėjų kartu su regiono bei užsienio partneriais realizuoti unikalūs projektai, akivaizdžiai parodę, kad didinant finansavimą kultūrai, galima skatinti kultūros bei meno reiškinių įvairovę ir kokybę, stiprinti sinerginius ryšius tarp kultūros, švietimo, verslo ir kitų sektorių. Šių procesų tęstinumui užtikrinti būtinos tinkamos infrastruktūrinės, finansinės, institucinės bei administracinės sąlygos;
* Kauno miestui laimėjus EKS statusą ir pradėjus rengtis projekto meninės programos įgyvendinimui, dar labiau suaktyvės šio miesto kultūrinis bei meninis gyvenimas, todėl yra reali tikimybė, kad dalis Klaipėdos miesto kūrėjų savo veiklą perkels į Kauną. Todėl Klaipėda turi *dabar* kurti optimalias infrastruktūrines bei finansines sąlygas savo kūrėjams, taip pat į miesto kultūros sektorių pritraukti naujus talentus iš Lietuvos bei kitų užsienio šalių;
* Klaipėdos miestas nelaimėjo EKS statuso, tačiau kartu su regiono partneriais parengė puikią projekto meninę programą ir Kultūros strategiją 2030, kurioms įgyvendinti reikia ne tik adekvataus finansavimo, bet ir naujos infrastruktūros, skirtos miesto kūrėjų kūrybiniams sumanymams realizuoti, gyventojų įtraukčiai į kultūros ir meno procesus didinti bei Lietuvos ir užsienio menininkams pritraukti. Geru pavyzdžiu Klaipėdai galėtų tapti kiti Europos miestai, kurie, nelaimėję EKS statuso, neatsisako planuotų ambicijų ir steigia specialias institucijas, kurios, gaudamos adekvatų finansavimą iš miestų biudžetų ir kitų finansavimo šaltinių, įgyvendina pasirengimo metu parengtas strategijas bei menines programas, kuria tarptautinius tinklus su kitais EKS statuso siekiančiais arba jo nelaimėjusiais miestais.

**II SKYRIUS**

**VIZIJA, ĮVEIKLINIMO KONCEPCIJA IR SIEKIAI**

1. **Buvusio policijos pastato veiklos vizija.**

Unikalaus grožio ir istorinės reikšmės aplinkoje įsikūręs kūrybos, edukacijos, gebėjimų ugdymo, jaunimo iniciatyvų inkubavimo ir tarptautinių mainų centras, kuriame reziduoja, kuria ir tarpusavyje bendradarbiauja talentingi miesto, Lietuvos bei užsienio menininkai, teikiamos sinergiškos kultūros, meno bei verslo paslaugos, nuolatos organizuojami išskirtiniai kultūros bei meno projektai, nacionaliniai bei tarptautiniai forumai, jaunimo mainų programos, susitikimai, diskusijos, o atvirose dirbtuvėse bei laboratorijose vyksta įvairias socialines grupes įtraukiantys edukaciniai menininkų užsiėmimai su bendruomenėmis.

**4. Buvusio policijos pastato įveiklinimo koncepcija.**

Buvusiame policijos pastate bus vystomos trijų krypčių veiklos:

* reziduojantys, kuriantys ir visuomenei kūrybą pristatantys įvairių sričių menininkai (dirbtuvės, rezidencijos, studijos, išskirtiniai meno projektai);
* atviros lankymo erdvės: renginių salės, kiemas, šiuolaikiški muziejai, galerijos, ekspozicijų erdvės, skaitykla, biblioteka, kūrybos laboratorijos, kavinė, muzikos klubas, moksleivių ir jaunimo kultūrinių iniciatyvų inkubatorius, mokymo, konsultavimo, kvalifikacijos kėlimo bei gebėjimų ugdymo centras;
* komercinės veiklos, sinergiškai bendradarbiaujančios su kultūrinėmis ir meninėmis veiklomis, kurios skatina sėkmingą verslo plėtrą (išskirtinis apgyvendinimas, hostelis, meno galerija-parduotuvė, muzikos klubas, nedidelės autorinių darbų parduotuvėlės,komerciniai renginiai ir kt.). Kompleksas siūlys apsilankymo paslaugų paketus miesto gyventojams, svečiams, mokiniams, studentams ir turistams, kuriuose bus derinamos apgyvendinimo, kultūrinių paslaugų vartojimo ir aktyvaus poilsio galimybės.

**5. Ko siekiame.**

* Realizuoti ilgalaikėje Kultūros strategijoje 2030 įtvirtintus tikslus;
* Išsaugoti, atverti visuomenei unikalų, istorinę miesto tapatybę reprezentuojantį paveldą ir pritaikyti jį kultūros poreikiams;
* Kurti, reprezentuoti ir komunikuoti nemasinę, aukšto lygio profesionalią kultūrą;
* Ugdyti jautrų ir išsilavinusį kultūros mylėtoją;
* Inicijuoti ir įgyvendinti tarptautinius kultūrinius projektus;
* Sudaryti geriausias įmanomas sąlygas menininkams kurti ir pristatyti savo kūrybą;
* Pritraukti į miestą naujų, jaunų, talentingų kūrėjų;
* Sukurti gyvybingą ir patrauklią, nevartotojišką sociokultūrinę terpę, ugdančią gilesnį pasaulio ir ypač Klaipėdos, kaip sudėtingo istorinio likimo miesto, suvokimą;
* Skatinti kultūrinius, miestui ir regionui aktualius diskursus, tokiu būdu ugdyti pilietiškumą, kritinį mąstymą;
* Kelti miesto bei regiono kultūrinį lygį ir potencialą, visokeriopai didinti miesto patrauklumą.

**III SKYRIUS**

**KONVERTUOJAMŲ ERDVIŲ FUNKCINIO ZONAVIMO GALIMYBĖS**

6. Pastatų kompleksą sudaro šios atskirai eksploatuoti ir etapais konvertuoti galimos dalys / zonos (naudojami Turto banko interneto svetainėje skelbiami pastato dalių/zonų pavadinimai):

* administracinis pastatas (nekilnojamojo kultūros paveldo objektas);
* įstaiginis pastatas (nekilnojamojo kultūros paveldo objektas);
* sporto salė (neturi nekilnojamojo kultūros paveldo statuso);
* garažai (neturi nekilnojamojo kultūros paveldo statuso);
* kiemas (nekilnojamojo kultūros paveldo objektas).

1. **Administracinis pastatas (plotas – apie 4 744 m2) ir jo konversijos galimybės.**

Tai pagrindinis, didžiausias ir vertingiausias viso komplekso pastatas, valstybės saugomas nekilnojamojo kultūros paveldo objektas. Jame yra šios, dėl išplanavimo ir įėjimų galimos atskirai pritaikyti, įrengti ir eksploatuoti erdvės / paskirties zonos: rūsiai, kalėjimo kamerų korpusas, pirmas aukštas, antras / trečias aukštas, palėpės.

**7.1. Rūsių (apie 1144 m2) konversija į muziejų / išskirtinio apgyvendinimo patalpas / kavinę.**

Rūsiuose numatomos keturių krypčių veiklos. Pusę rūsių ploto užimtų interaktyvi šiuolaikinio meno instaliacija – Laiko muziejus. Rengiant ir įgyvendinant šį projektą, numatomas bendradarbiavimas su konceptualiai giminingu laiko muziejumi Vokietijoje ([www.knowtime.de](http://www.knowtime.de)). Šiuolaikinio meno instaliacijai demonstruoti skirtos patalpos būtų remontuojamos savivaldybės biudžeto, nacionalinių bei tarptautinių fondų (programų) lėšomis, o mokamas paslaugas teiktų bei patalpas prižiūrėtų šiam tikslui specialiai įsteigta viešoji įstaiga.

Ketvirtadalį kamerų be didesnių investicijų galima būtų konvertuoti į išskirtinės nakvynės kambarius, norintiems patirti senovinio autentiško kalėjimo specifiką. Likusiose patalpose numatoma įrengti kavinės patalpas su savo teritorija komplekso kieme. Išskirtinės nakvynės ir kavinės patalpos būtų remontuojamos (iki apdailos) savivaldybės biudžeto, nacionalinių bei tarptautinių fondų (programų) lėšomis, o patalpas galutinai įrengtų, paslaugas teiktų ir prižiūrėtų konkurso būdu parinktas ūkio subjektas, kuris iš savivaldybės nuomotųsi šį plotą.

Kita galimybė – iškart išnuomoti patalpas (savivaldybės turtą) privačiam investuotojui, sutarties sąlygose numatant, kad jis pats savo lėšomis susiremontuoja patalpas ir pritaiko jas išskirtinio apgyvendinimo paslaugų teikimui.

**7.2. Kalėjimo kamerų korpuso (apie 600 m2) konversija į hostelį.**

Dėl atskiro įėjimo galimas visiškai autonomiškai eksploatuoti bendro administracinio pastato priestatas, keturių aukštų, 45 kambarių po 8/10 m2 ploto (neskaitant bendro naudojimo sanitarinių mazgų ir virtuvių, po vieną kiekviename aukšte). Dėl savo išplanavimo specifikos (mažo patalpų ploto ir aukščio, taip pat koridorinės struktūros) labiausiai tinkamas įrengti hostelį (nakvynės namus).

Palėpėje yra galimybė įrengti daugiafunkcę, maždaug 100 m2 salę, kuri būtų naudojama įvairiems hostelio lankytojų poreikiams tenkinti.

Hostelio patalpos būtų remontuojamos (iki apdailos) savivaldybės biudžeto, nacionalinių bei tarptautinių fondų (programų) lėšomis, o patalpas galutinai įrengtų, paslaugas teiktų ir prižiūrėtų konkurso būdu parinktas ūkio subjektas, kuris iš savivaldybės nuomotųsi šį plotą.

Kita galimybė – iškart išnuomoti patalpas (savivaldybės turtą) privačiam investuotojui, sutarties sąlygose numatant, kad jis pats savo lėšomis susiremontuoja patalpas ir pritaiko jas hostelio paslaugų teikimui.

**7.3. Pirmojo aukšto patalpų (apie 1200 m2) konversija į atviras erdves (dailės kūrinių ekspozicijas, modernų muziejų, meno galeriją-parduotuvę, muzikos klubą, nedideles autorinių darbų parduotuvėles).**

Dėl atskirų trijų–keturių įėjimo vietų maždaug 1250 m2 ploto pirmasis aukštas yra lengviausiai prieinama komplekso erdvė, pirmiausiai pasitinkanti lankytojus, inspiruojanti apsilankyti ir kitose komplekso erdvėse. Padidinus ir sujungus kai kurias erdves, čia galėtų įsikurti svarbiausios, patraukliausios, miesto visuomenei, turistams bei kitiems lankytojams atviros kultūrinės erdvės: šiuolaikinio meno galerija (apie 200–300 m2), buvusių ir esamų geriausių Klaipėdos miesto meno kūrėjų ekspozicija (apie 300–500 m2), nedidelis, modernus bei interaktyvus (1 nedidelė 30–50 m2 patalpa) pastatų komplekso istoriją pristatantis muziejus-turizmo informacijos centras, kuriame prasidėtų ir urbanistikos muziejaus po atviru dangumi ekspozicija, meno galerija-parduotuvė (apie 100 m2), kurioje būtų galima įsigyti komplekse reziduojančių ir kitų menininkų kūrinių, muzikos klubas (apie 150–200 m2), su išėjimu į komplekso kiemą, nedidelės autorinių darbų parduotuvėlės (apie 100–200 m2).

Projektą vykdytų – patalpas suremontuotų, įrengtų, prižiūrėtų ir paslaugas teiktų – kompleksą administruojanti viešoji įstaiga bei ūkio subjektas, kuriam savivaldybė išnuomotų iki apdailos suremontuotas patalpas (meno galerija-parduotuvė, muzikos klubas, autorinių darbų parduotuvėlės).

Kita galimybė – iškart išnuomoti patalpas (savivaldybės turtą) privačiam investuotojui, sutarties sąlygose numatant, kad jis pats savo lėšomis susiremontuoja patalpas ir pritaiko jas meno galerijos-parduotuvės, muzikos klubo, autorinių darbų parduotuvėlės paslaugų teikimui.

**7.4. Antro ir trečio aukšto (apie 1800 m2) patalpų konversija į menininkų dirbtuves, studijas, kūrybines laboratorijas, daugiafunkces scenos ir kitų menų pristatymo sales, erdves, skirtas kinui demonstruoti ir gebėjimų ugdymo centro veiklai.**

Administracinio pastato antrame ir trečiame aukštuose numatoma įrengti menininkų dirbtuves, studijas, kūrybines laboratorijas ir po vieną kiekviename aukšte maždaug 100 m2 ploto daugiafunkcę salę (pagal išplanavimą tokios erdvės jau yra), kuriose vyktų kolektyvinės šokio ir teatro trupių repeticijos bei pasirodymai, performansai, bendruomenių susitikimai, diskusijos, mokymai, veiktų kino salė, gebėjimų ugdymo centras. Padidinus kai kurias erdves (išgriovus pertvaras), galima būtų įrengti apie 30 kūrėjų studijų nuo 20 iki 50 m2 ploto (arba, reikalui esant, ir didesnių, jeigu leistų paveldosauginiai apribojimai).

Projektą vykdytų – patalpas suremontuotų, įrengtų, prižiūrėtų ir paslaugas teiktų – kompleksą administruojanti viešoji įstaiga ir miesto menininkai.

**7.5. Palėpių konversija į daugiafunkcę erdvę: konferencijų salę, skaityklą-biblioteką, jaunimo kultūrinių iniciatyvų inkubatorių.**

Renovuojant stogą, galima būtų įrengti apie 400 m2 ploto užimančias palėpes. Kadangi erdvės butų naujos, išplanavimo galimybės yra įvairios ir beveik neribotos: nuo didelių patalpų (konferencijų salė ir skaitykla-biblioteka) iki mažų, skirtų jaunimo kultūrinių iniciatyvų inkubatoriaus veiklai. Galima būtų papildomai įrengti ir jaunųjų menininkų dirbtuves, kurioms nebūtinas natūralus apšvietimas, nes dėl paveldosauginių apribojimų gali būti problematiška įrengti stoglangius.

Projektą vykdytų – patalpas suremontuotų, įrengtų, prižiūrėtų ir paslaugas teiktų – kompleksą administruojanti viešoji įstaiga ir miesto menininkai.

1. **Įstaiginis pastatas (plotas – 685 m2) ir jo konversija į menininkų rezidencijas.**

Šiame komplekso statinyje dar senaisiais ikikariniais laikais buvo suprojektuoti teismo rūmų darbuotojų butai. Įrengti menininkų rezidencijas dabartyje būtų priimtiniausias sprendimas. Trijuose pastato aukštuose numatoma įrengti nuo keleto iki dešimties (pagal projektą) menininkų rezidencijų (suteikti reziduojantiems menininkams gyvenamąjį plotą yra numatyta ilgalaikėje Kultūros strategijoje 2030) atvažiuojantiems reziduoti ir kurti menininkams.

Du atskiri įėjimai ir nuošalumas nuo pagrindinės magistralinės gatvės bei uosto taršos yra tinkamiausia vieta erdvėms, skirtoms gyventi.

Projektą vykdytų – patalpas suremontuotų, įrengtų, prižiūrėtų ir paslaugas teiktų – kompleksą administruojanti viešoji įstaiga.

1. **Sporto salės (plotas – apie 698 m2) konversija į daugiafunkcę renginių zoną.**

Šis statinys neturi valstybės saugomo nekilnojamojo kultūros paveldo objekto statuso, todėl jį galima pagal poreikį keisti ar rekonstruoti. Tačiau ir tokia, kokia yra, ši salė, atlikus kosmetinį remontą, jau dabar yra puiki erdvė organizuoti alternatyvios muzikos, teatro, šokio, parodų ir kitokio pobūdžio renginius, kokių kitur dėl Klaipėdos kultūrinių erdvių specifikos negalima ar nepriimtina rengti (plg. Vilniaus „Menų loftas“). Po sale yra atitinkamo dydžio rūsių patalpos, kuriose galima būtų įrengti įrašų studiją bei pagalbines patalpas įrangai sandėliuoti.

Projektą vykdytų – patalpas suremontuotų, įrengtų, prižiūrėtų ir paslaugas teiktų – kompleksą administruojanti viešoji įstaiga.

1. **Garažų (plotas – apie 867 m2) konversija į mašinų stovėjimo aikštelę.**

Šis valstybės saugomo nekilnojamojo kultūros paveldo objekto statuso neturintis komplekso priklausinys tūrėtų būti nugriautas, o jo vietoje įrengta mašinų stovėjimo aikštelė, kuria naudotųsi komplekso rezidentai, hostelio gyventojai bei komplekso paslaugomis besinaudojantys asmenys.

Projektą vykdytų – mašinų stovėjimo aikšteles suprojektuotų ir įrengtų – savivaldybė.

1. **Komplekso kiemo (plotas – apie 400–500 m2) konversija į įvairiems renginiams organizuoti skirtą erdvę.**

Ypatinga komplekso dalis – nemažas, iš visų pusių uždaras kiemas, kuriame galima viešai prieinama veikla ir renginiai. Uždengus kiemą stiklinių stogu (o tai yra gana įprasta ir pasiteisinusi praktika), kiemas galėtų būti išnaudojamas visus metus. Kieme galima rengti koncertus, spektaklius, kino seansus, performansus, parodas, festivalius, muges – praktiškai viską, kas priimtina tokio kultūrinio komplekso veiklos kontekste.

Dėl uždarumo ir ypatingos aplinkos šis kiemas yra itin patogus akustiniams renginiams organizuoti, nes netrukdytų aplinkiniams gyventojams, būtų eksploatuojamas gana autonomiškai, todėl turėtų būti patrauklus tiek meninių, tiek komercinių projektų organizatoriams.

Projektą vykdytų – patalpas suremontuotų, įrengtų, prižiūrėtų ir paslaugas teiktų – kompleksą administruojanti viešoji įstaiga.

**IV SKYRIUS**

**KONCEPCIJOS ĮGYVENDINIMO GAIRĖS IR PRELIMINARŪS KAŠTAI**

12. Kompleksas, kurio bendras plotas sudaro apie 12 785,00 m2, yra sudėtingas ir nemažų investicijų reikalaujantis objektas. Tam tikri Komplekso pastatai įtraukti į nekilnojamųjų kultūros vertybių registrą, todėl jo konversija ir įveiklinimas turėtų vykti etapais, preliminariais skaičiavimais nuo darbų pradžios iki pabaigos truksiantis apie 8 metus.

Kompleksui administruoti ir pritaikyti kūrybinėms veikloms būtų steigiama viešoji įstaiga – agentūra (toliau – Agentūra), kurios steigėjomis (dalininkėmis) taptų Klaipėdos miesto savivaldybė ir miesto menininkus vienijanti asociacija (toliau – Menininkų asociacija). Neatmetama galimybė, kad ateityje Agentūros dalininkais taps ir kitos komplekso tvarkyba (modernizavimu) bei jo veikla suinteresuotos šalys: kūrybinės sąjungos, asocijuotos verslo struktūros, aukštojo mokslo institucijos ir pan.

Pagrindinės Agentūros funkcijos būtų šios: administruoti ir prižiūrėti jai perduota kompleksą, ieškoti potencialių investuotojų ir rezidavimu komplekse suinteresuotų menininkų, kartu su savivaldybe rengti komplekso tvarkybai (modernizavimui) būtiną dokumentaciją, paraiškas nacionaliniams bei tarptautiniams fondams ir programoms, etapais įveiklinti atskiras komplekso erdves (pradedant nuo tų, kurios nereikalauja investicijų ir gali būti naudojamos įvairių kultūros bei meno projektų rengimui iškart po komplekso perdavimo panaudos pagrindais), megzti ryšius su panašaus pobūdžio veiklas vykdančiais kultūros bei meno centrais Lietuvoje ir užsienyje.

Bus siekiama, kad realizavus komplekso tvarkybos (modernizavimo) projektą ir pradėjus veiklą visa apimtimi, Agentūra išsilaikytų pati, gaudama pajamas iš teikiamų rezidavimo bei kitokio pobūdžio paslaugų.

13. Komplekso tvarkyba (modernizavimas) kainuotų apie **10 mln. eurų**. Kompleksas turėtų būti tvarkomas (modernizuojamas) ir įveiklinamas kooperuojant savivaldybės biudžeto, nacionalinių bei tarptautinių fondų (programų), menininkų bei privačių investuotojų lėšas.

Tikėtina, kad komplekso vystymo projektas gali būti investiciškai patrauklus privačiam verslui, nes jame planuojamos kultūrinės bei meninės veiklos bei aukštas bendruomenių įtraukties lygis, generuos nemažus lankytojų srautus, kurie naudosis komplekse teikiamomis komercinėmis paslaugomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_